ЗэфIэкI зиIахэр
«Купеческие семьи Нальчика» — аращ зэреджэр иджыблагъэ Котляровхэ Мариерэ Викторрэ я тхылъ тедзапIэм къыщыдагъэкIа тхылъым. Ар теухуащ Налшык и япэ хьэрычэтыщIэхэм, абыхэм я унагъуэхэм. Апхуэдэхэщ Барановхэр, Вязмитинхэр, Зипаловхэр, Къалмыкъхэр, Шуйскэхэр.
Тхылъым дыщегъэгъуазэ а цIыхухэм я псэукIам, Совет властым абыхэм я мылъкур ятрихыу Хэкум щIригъэкIа, Налшык и япэ хьэрычэтыщIэхэр ягъэкIуэдыну щIыхэта щхьэусыгъуэхэм, нэгъуэщIхэми.
ЩIыналъэм и хьэрычэтыщIэхэм властым пцIы къатрилъхьа мыхъумэ, ахэр лъыифтэкъым, атIэ цIыху къызэрыгуэкIт, лэжьакIуэшхуэхэт. Махуэ къэс еш ямыIэу я пщIэнтIэпскIэ къаугъуея мылъкум лэжьыгъэм хуаIэ щытыкIэр зыкIи яригъэхъуэжакъым абыхэм. Я бынхэри абы щIапIыкIащ. ЗэфIэкI зиIэ а цIыхухэр псапащIэуи щытащ.
ЩIышхуэ зыIыгъыу щыта Къалмыкъ Василий щхьэх зымыщIэ мэкъумэшыщIэт, жылагъуэ лэжьакIуэ цIэрыIуэт, псапащIэт. Псыхуабэ къалэм щIыхь зиIэ и цIыху Зипалов Василий и мылъкущ къалэм и классищ училищэр зэраухуар. Апхуэдэу абы и Iыхьлы Зипалов Пётррэ налшыкдэс Шуйский Ильичрэ ахъшэфI школхэм трагъэкIуадэрт, абыхэм къыщIах щIэныгъэр ефIэкIуэн папщIэ. Псыхуабэдэс хьэрычэтыщIэ Баранов Иван къыдэIэпыкъурт Налшык бзылъхугъэхэм папщIэ къыщызэрагъэпэща Михайловскэ еджапIэм. Иван и къуэш Захар сурэтыщI Iэзэу, пхъэм зыгуэрхэр къыхэIущIыкIынымкIи IэкIуэлъакIуэу щытащ. МафIэсым сабийрэ бзылъхугъэрэ къыщригъэлым фэбжьышхуэ зыгъуэта Захар дыжьын медаль къыхуагъэфэщат, ауэ, и къуэм зэритхымкIэ, ар и напщIэм телъакъым, цIыху зэпIэзэрытт, зигъэлъэгъуэн мурадкIэ медалыр зэи зэрихьакъым.
Тхылъым зи гугъу щащIа цIыхухэм я цIэ къраIуэну хуитыныгъэ ямыIэу лIэщIыгъуэкIэ къэгъуэгурыкIуащ. Аращ абыхэм я гъащIэмрэ я гуащIэмрэ зэфIэбгъэувэжыныр гугъуу щIыщытари.
Тхылъыр къыдэгъэкIыныр и жэрдэмщ «Деловая Россия» урысейпсо жылагъуэ зэгухьэныгъэм и республикэ къудамэм.
БЖЬЫХЬЭЛI Розэ.
